సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ట్రాన్స్ జెండర్‌లా తయారైన క్రికెటర్ గంభీర్..
సమాజంలో లింగ భేదం ఉండకూడదు. ప్రతి ఒక్కరికి సమాన అవకాశాలు కల్పించాలని గంభీర్ అన్నారు.
Samayam Telugu | Updated:
Sep 14, 2018, 07:10PM IST
టీమిండియా సీనియర్‌ క్రికెటర్‌ గౌతం గంభీర్‌ విచిత్రమైన వేషధారణలో కనిపించాడు. పెద్దబొట్టు, దుప్పట్ట కొంగు ధరించి ట్రాన్స్‌జెండర్ తరహాలో ఓ కార్యక్రమానికి హాజరు కావడం దేశ వ్యాప్తంగా చర్చనీయాంశమైంది. కొన్నేళ్లుగా వివాదాస్పద అంశంగా మారిన 377 సెక్షన్ పై సెప్టెంబర్ 6న సుప్రీంకోర్టు కీలక తీర్పు ఇవ్వడం ఇందుకు కారణమై ఉండవచ్చు.
స్వలింగ సంపర్కం నేరం కాదని పేర్కొంటూ సుప్రీంకోర్టు తీర్పునిచ్చిన విషయం తెలిసిందే. ఈ నేపథ్యంలో ట్రాన్స్‌జెండర్స్‌ కమిటీ హెచ్ఐవీ/ఎయిడ్స్ సంబంధిత సంస్థ మంగళవారం నిర్వహించిన హిజ్రా హబ్బా వార్షిక వేడుకలకు గంభీర్‌ ముఖ్య అతిథిగా హాజరయ్యాడు. ఇలాగే పుట్టాం.. ఇలాగే ఉంటాం అనేది ఈవెంట్ ముఖ్య ఉద్దేశం. అయితే ఆ కార్యక్రమంలో పాల్గొనాలంటే మగవారు నుదుట బొట్టు, చీర ధరించాలి. ఆడవారైతే మీసాలు పెట్టుకుని రావాలి. ట్రాన్స్ జెండర్స్ సాయం తీసుకుని వారిలా గంభీర్ కనిపించడంతో కెమెరాలు క్లిక్ మన్నాయి. ఆ ఫొటోలు సోషల్ మీడియాలో వైరల్ అవుతున్నాయి.
ఆ కార్యక్రమంలో గంభీర్ మాట్లాడుతూ.. సమాజంలో లింగ భేదం ఉండకూడదు. ప్రతి ఒక్కరికి సమాన అవకాశాలు కల్పించాలి. అందరూ వారికి తగిన రంగంలో రాణించేలా ప్రోత్సహించాలి. ఎక్కడో ఓ చోట ముందడుగు పడాలి. అందులో భాగంగా నా వంతుకు సహకారం అందిస్తున్నానని’ గంభీర్ చెప్పాడు. ‘మీరు మంచిపని చేశారు.. గంభీర్ తన విలక్షణతను మరోసారి చాటుకున్నారు. మంచి చేయడంలో ముందడుగు వేసేవాళ్లలో గంభీర్ ఉంటారని అందరికీ తెలిసిందే..’ అంటూ నెటిజన్లు పలు రకాలుగా కామెంట్లు చేస్తున్నారు.
ఇటీవల రక్షా బంధన్‌ సందర్భంగా ట్రాన్స్‌జెండర్లతో రాఖీ కట్టించుకుని సమాజానికి సందేశం ఇచ్చే ప్రయత్నం చేశాడు. ‘ఆడా, మగా అనే లింగభేదం ఎందుకు. మనం మనుషులం అని తెలుసుకుంటే మంచిది. నా చేతికి కట్టిన రాఖీలు ఎప్పుడూ గుర్తుంటాయి’అని ట్రాన్స్ జెండర్లతో రాఖీలు కట్టించుకున్ అనంతరం ట్విటర్‌లో గంభీర్ పోస్ట్ చేసిన విషయం తెలిసిందే.